1I aj Fariséo winak, xqui ta rason chi je q'ui i winak que terej chirij i Jesus, je q'ui quiqui tz'onoj u kajsaxic ya piquiwi, mas xe q'uiar i winak ru' i Jesus chuwach quiqui 'an ru' i ma Wan, aj kajsanel ya. Katzij n-are ti Jesus ca kajsaw ya piquiwi i winak, xa are i u tijoxelab. I Jesus, are xretamaj chi xpe coywal i aj Fariséo winak, ire xel pa Judéa, xtzalij chic pa Galiléa. 4Pu tzalijbal, xic'aw na pa jyub Samária. 5Chila pa Samária, xupon che jun tinimit, Sicar u bi. I tinimit-le, 'o chu nakaj i rulew i mam Jacob ujer; i ulew-le xu ya can che i u c'ojol, chi ma Jose. 6Chila 'o wi i c'otom re can i mam Jacob; (i Jesus, cu' u tijoxelab, xe upon chila). I Jesus, cosnak chic che i be, rumal-i, xcubi chu chi' i c'otom. Are o'onom 'or-le, colo tiq'uil 'ij. 7Cul i Jesus chila, xupon jun ixok aj Samária chu c'amic u ya' pa c'otom. I Jesus xu bij che: —Cha ya jubi' in ya' —co'on che. 8I u tijoxelab i Jesus je 'enak tan pa tinimit, chu lo'ic wach quiqui tijo. 9I ixok aj Samária xu la' u wach che i Jesus: —Yet at aj Israel winak, ¿wuchac ca tz'onoj a ya' chwe yin chi in aj Samária winak? Queje ile xu bij che man i aj Israel winak n-cacaj ta quib cu' aj Samária. 10I Jesus xu bij che: —N-aweta'am taj wach cu sujuj i Dios chawe, xak n-aweta'am taj in pachin yin chi quin tz'onoj jubi' in ya' chawe. We tene aweta'am ile, yet tene-ri ca tz'onoj a ya' chwe yin, y yin quin ya ne 'uri i c'aslic ya chawe —xu bij che i ixok. 11I ixok xu bij che: —Nim laj winak, i c'otom naj u pam, y c'a naj 'o kaj i ya; yet n-ta ne cawesbej li re. ¿Pa ca c'am wi i c'aslic ya chi ca ya chwe? 12I nim laj ka mam, mam Jacob, u yom can i c'otom-i chake. Che i c'otom-i xresaj wi u ya' ire, tak que i rac'al, tak que u chicop. ¿Xataba mas nim a 'ij yet chuwach i ka mam, mam Jacob? —xu bij i ixok che. 13I Jesus xu bij che: —Pachin i quiqui tij i ya chi quel pa c'otom-i, xa ca pe chic i c'atic chique. 14We jun cu tu' i ya chi quin ya yin che, n-ca pe ta chic i c'atic che. Man i ya chi quin ya yin che, co'on pu c'ux pacha jun ralaxbal ya chi lic ca silabic, cu yabej re i c'aslemal chi n-ca q'uis ta chic —xu bij i Jesus che. 15Te'uri i ixok xu bij che: —Nim laj winak, cha ya i ya-le chwe chi ca sujuj, man n-ca pe ta chic i c'atic chwe, xak quin mayij c'unic 'ij 'ij waral chu c'amic in ya' —co'ono. 16I Jesus xu bij che: —Jat, ja siq'uij awachijil, te'uri chix petok —xu bij che. 17I ixok xu bij che: —Yin n-ta wachijil. Are 'uri i Jesus xu bij che: —Katzij i ca bij "N-ta wachijil," cat cha. 18Man jo'ob awachijil je ic'awnak, y are i 'o awu' wo'or, n-awachijil taj. Rumal-i a bim i sak laj tzij —co'on i Jesus che. 19I ixok, are xu ta ile, xu bij: —Nim laj winak, wo'or quin ta u be chi yet at ajbil u tzij i Dios. 20I katit ka mam yoj chi oj aj Samária, chi xqui coj wi u 'ij i Dios puwi i jyub-le; péro yix chi ix aj Israel qui bij chi xui pa Jerusalen coc wi u 'ij i Dios —xu bij i ixok che. 21I Jesus xu bij che: —Chatape, ixok, cha cojo i quin bij chawe-ri: cu rik ni 'ij n-tu chac quix 'e chic puwi i jyub-i, xak n-tu chac quix 'e c'a pa Jerusalen chu cojic u 'ij i Ta chicaj. 22Yix chi ix aj Samária, qui coj u 'ij jun Dios chi n-iweta'am tu wach. Péro yoj chi oj aj Israel keta'am u wach i Dios chi caka coj u 'ij, man i tobal que i winak chi Dios u yijbam, cu' i aj Israel winak ca pe wi. 23Péro cu rik i 'ij, y are chic i 'ij iri, chi conojel ni'pa i lic katzij quiqui coj u 'ij i Ta chicaj, ru' qui c'ux quiqui 'ano, lic sakil quiqui 'ano. I Ta chicaj, queje ile craj chique ni'pa i quiqui coj u 'ij ire. 24I Dios, lic tewal, n-cakil tu wach. Xak queje u cojic u 'ij: ni'pa i quiqui coj u 'ij, 'o u chac quiqui 'ano lic pa qui c'ux; lic sakil quiqui 'an na —xu bij i Jesus che ixok. 25Te'uri xu bij i ixok che: —Weta'am chi ca c'un i Tolke chatal rumal i Dios, "Crísto" ca bix che. Are ca c'unic, ire 'is ronojel cu sakij chake —xu bij ixok che. 26—Yin ile chi ca bij, chi quin lapan awu' —xu bij i Jesus che. 27Te'uri xe upon u tijoxelab. Are xquilo chi Jesus ca lapan ru' jun ixok, lic xqui bisoj. Mi jun chique xu tz'onoj che wach craj i ixok; xak n-xqui tz'onoj ta che wach tak quiqui lap ru'. 28Te'uri i ixok xu canaj can u cucub, y xa 'e pa tinimit. Xu bij chique i winak: 29—Chix petok, chol iwila jun achi chi xu bij chwe ronojel wach in 'anom. ¿Mok are i Crísto ile? —co'on chique. 30Te'uri i winak xe 'el pa tinimit, y xe 'e pa 'o wi i Jesus. 31Are c'a maja que upon i winak, i u tijoxelab i Jesus lic xqui sujuj u wa. Xqui bij che: —Tijonel, cha tija jun a wa —xe cha che. 32Ire xu bij chique: —Yin, 'o i quin tijo chi yix n-qui maj ti usuc' —xu bij. 33I u tijoxelab xe oc chu bixquil chiquiwach: —¿'O nawi jun xc'amaw li u wa? —xe cha. 34I Jesus xu bij chique: —Are in wa yin, are iri; chi quin 'an na pacha i craj i Ta chi in takawnak lok, xak quin q'uis ni u chac chi u yom pin 'ab. 35Yix qui bij: "C'a pa cajib ic', te'uri ca 'an i chac re i jach'anic" quix cha. Xui-ri yin quin bij chiwe: are chic 'ij iri chi ca 'an i jach'. Chiwilape', i abix ya 'utz chic ca jach'ic. 36Pachin jun ca chacun che i jach'anic-le, ca ya' ni rajil. Ni'pa i xe moltajic, que ya' pa c'aslemal chi n-ca q'uis ta chic. Te'uri i chacun-nak che i jach'-le, que quicot na junam ru' i ticawnak. 37Man pacha i cu bij jun tzij: "Jun ca ticanic, y jun chic ca jach'anic." Sak laj tzij ile. 38Yix ix in takom chu molic u wach i ticon chi ni ticom taj. Junwi je ticawnak i ticon-le, y yix xui qui mol u wach i qui chac —xu bij i Jesus chique u tijoxelab. 39Je q'ui i aj Samária winak xqui cuba qui c'ux che i Jesus rumal i tzij chi xu bij ixok chique: "Ire xu bij chwe ronojel ni'pa in 'anom," xu bij chique. 40Bay, are xe upon i aj Samária ru' i Jesus, xqui bij che chi ca canaj na cu' pa tinimit. Rumal-i, i Jesus xcanaj cu' queb 'ij. 41Je q'ui chic xqui cuba qui c'ux che, are xqui ta u tzij i Jesus. 42I winak-i xqui bij che i ixok: —Wo'or lic caka cojo; n-xui ta rumal wach i xa lap yet chake caka cojo, xak yoj mísmo xka ta u tzij ire. Rumal-i, keta'am chi lic katzij, ire are i Crísto, are i Tolque i winak chuwach i jyub ta'aj —xqui bij i aj Samária winak. 43Churox 'ij xel i Jesus pa Samária; xu maj chubi u be, xa 'e pa jyub Galiléa. 44Man ire mísmo u bim chi jun ajbil u tzij i Dios, n-cocsax tu 'ij pa tinimit pa xq'uiy wi. 45Are xupon pa Galiléa, i winak chila lic xqui c'ulaj cu', man ique quilom i milágro u 'anom pa Jerusalen. Ique je upon-nak chila pa Jerusalen chi rilic i nima'ij páscua; chupam i 'ij-le, xquilo ronojel wach u 'anom i Jesus chila. 46Entónces i Jesus xupon chic che i tinimit Cana, u cwenta i jyub Galiléa; are i tinimit-le pa xu yijba wi i víno che i to' ya. 'O jun achi aj Capernaum, nim u patan chirij i 'atol tzij; y 'o jun rac'al iwab. 47Ire xu ta chi ya xtzalij li Jesus pa Judéa, ya 'o chic pa Galiléa; rumal-i, xa 'e ru' i Jesus. Xu tz'onoj pawor che, chi ca 'e ru' chi rachoch, crutzirsaj i rac'al chi ya ca camic. 48I Jesus xu bij che: —Yix n-quiwaj ta qui cuba i c'ux chwe we n-quiwil ta jun milágro, we n-quiwil ta nimak tak 'anic chi quin 'ano —xu bij i Jesus. 49I achi xu bij: —Cuyu in mac, Nim laj Winak, cha bisoj chwe chi cat 'e wu', man ya ca cam i wac'al. 50I Jesus xu bij che: —Jat che awachoch; i awac'al ca c'asi na —co'ono. I achi xu cojo wach xu bij i Jesus che, y xa 'ec. 51Are ca tijin chi be, xa 'e c'ulax cumal i rajchaquib je aj pa rachoch, y xqui bij che: —I awac'al ca c'asi na —xe cha. 52I achi xu tz'onoj chique: —¿Wach u 'onom 'or xu ticba utziric? Ique xqui bij che: —Iwir a la úna re u kajbal 'ij xchup i 'a' chirij —xe cha che. 53I u kajaw i iwab, are xu ta i 'or-le, xu nabej chi are 'or 'uri are xu bij i Jesus che: "Awac'al ca c'asi na." Te'uri i achi xu cuba u c'ux che i Jesus junam cu' conojel u mi'al ralc'wal. 54Are ucab milágro iri, xu 'an i Jesus, are xel pa Judéa y xa 'e c'a pa Galiléa.
SAN JUAN 4